
Në bazë të nenit 49 të Ligjit për Vetëqeverisje Lokale (Ligji Nr. 03/L-040, GZRK numër 28/2008), nenit 32 paragrafi 1 të Statutit të Komunës së Junikut dhe nenit 18 paragrafi 1 i Rregullores së punës së kuvendit të komunës së Junikut, KK- Junik mbanë këtë:

                                                           PROCESVERBAL

Me rastin e mbajtjes së mbledhjes së pestë të rregullt të kuvendit të komunës së Junikut me datë: 31.05.2018, në ora 14:00, në sallën e KK-Junik.Mbledhjen e hapi dhe e kryesoi z. Muharrem Krasniqi, Kryesues i Kuvendit Komunal të Junikut, i cili fillimisht përshëndeti Kryetarin e Komunës z. Agron Kuçi, Nënkryetarin z. Faik Tofaj, Drejtorët e Drejtorive Komunale, Anëtarët e Kuvendit Komunal – Junik, dhe qytetarët e pranishëm.
 
                                                           Anëtarët prezent:

        1. Muharrem Krasniqi – kryesues, AAK       
        2. Behare Qestaj – anëtare, AAK       
        3. Sindije Idrizi – anëtare, AAK     
        4. Betim Gacaferi – anëtar, AAK                        
        5. Xhemë Tofaj – anëtar, AAK    
        6. Albert Gjocaj – anëtar, AAK
       7. Dardane Shala – anëtare, AAK  
       8. Tahir Isufaj – anëtar, LDK
       9. Zeqë Hebibi – anëtar, LDK
      10. Edona Shehu – anëtare, LDK 
      11. Erleta Isufaj – anëtare, LDK
      12. Luljeta Jasiqi – anëtare, VV
      13. Lulzim Gacaferi – anëtar, VV
      14. Kreshnik Maloku - anëtar, PDK
      15. Zenel Maloku – anëtar, i pavarur 
 
Kryesuesi z. Muharrem Krasniqi - AAK: konstatoj se në sallë janë gjithsej 15 asamblesit, pra mund të fillojmë mbledhjen e pestë të rregullt të Kuvendit Komunal.
Rendi i ditës:
1. Shqyrtimi i procesverbalit nga mbledhja e kaluar,
1. Raporti tre mujor financiar Janar – Mars 2018,
1. Shqyrtimi i propozim – vendimit për themelimin e Ndërmarrjes Publike Komunale,
1. Fillimi i procedurës për hartimin e Rregullores për Menaxhimin e Varrezave Komunale, 
1. Rishqyrtimi i propozimit për themelimin e Komitetit për Komunitete,
1. Lista e anëtarëve të Këshillit Komunal për Siguri në Bashkësi,
1. Të ndryshme.
znj. Behare Qestaj – AAK: grupi i AAK-së, në marrëveshje me të PDK-së pajtohen me këto pika të rendit të ditës. 
z. Tahir Isufaj – LDK : pajtohem edhe unë, me përjashtim të pikës 3 të rendit të ditës, më duket pak e ngutshme, më duket që ish dashtë së paku të njoftohet popullata e Junikut dhe ta dimë se çka po dojmë me bo, ne e kemi shumë të freskët rastin e Deçanit që ka ndodhë para disa viteve, ata kan pas dalë nga kompania Hidrodrini e pas 3-4 viteve me 100 lujte pasi dështun krejt u dasht me 80.000 Euro borxhe me i pranu prapë në kompani. Kosova është shumë e vogël kam thënë edhe në KPF, se jemi një paralagje e një qyteti të madh Evropian, kështu që nëse ndahen në parcela, mandej fillojmë nëpër mahallë me i nda kompanitë nuk e di ku na qet kjo, kështu që kjo është e pa menduar mirë, financiarisht e pamundshme, edhe në qoftë se bëhën të gjitha këto në një kompani atëherë komuna çka ka me bo, ka me hip në kerre me u end, mos me dhënë llogari sa po zhpenzon ku po shpenzon, kjo është veç me kriju hamulli, kjo na dëmton neve si Junik. 
z. Lulzim Gacaferi – VV: atë që tha Profesori, jam i pajtimit me rendin e ditës deri në pikën 3, e kam lexu materialin edhe pse Venera shumë me vonesë ma ka dërgu, e kam kërku 1 javë përpara por nuk e di ku ka qenë arsyeja pse është dërgu materiali me vonesë, jemi ka jetojmë në vitin 2018 dhe materiali mundet me u dërgu përmes postës elektronike, është e lehtë dhe shumë e thjeshtë, janë disa pika që nuk më kanë pelqy te materiali të ndërmarrja publike, andaj nuk jam i pajtimit me këtë pikë
z. Zenel Maloku – anëtarë i pavarur: gjithçka është në rregull 
z. Muharrem Krasniqi: e hedhi në votim dhe konstatoj se me 9 vota për, 6 kundër miratohet. 
Pika e parë e rendit të ditës:
1. Shqyrtimi i procesverbalit nga mbledhja e kaluar
z. Muharrem Krasniqi: unë e kam lexu, është në rregull, nëse ka dikush diçka rreth procesverbalit
z. Lulzim Gacaferi: nuk e di kush e mbanë tash procesverbalin, më duket ai djali i Gjocaj, dua të theksoj se disa pika që i kam cek për derivate dhe për keqpërdorimin e makinerisë së komunës sonë që punëtorët administrativ i kanë përdorur gjatë vikendit në bjeshkët e Junikut, unë e kam cek me foto – foton e kam tregu këtu dhe nuk e ki cek që e kam tregu foton
z. Turim Ganijaj – Procesmbajtës: disa fjalë nuk janë dëgjuar qartë sepse po fol shumë të vogël, kam dashur të të them lidhur me këtë, nëse ke dëshirë e lshojmë dhe e ndegjon edhe vet, e kam pas shumë problem me i ndegju, pa ndojnë keqkuptim kjo është arsyeja e vetme për ndonjë lëshim eventual. Përndryshe çdo kujt i shënohet ajo çka thotë. 
z. Lulzim Gacaferi: nëse është kjo pengesë, atëherë ne duhet ta formojmë një komision dhe ti vendosim mikrofonat.
z. Muharrem Krasniqi: kush është për miratimin e procesverbalit nga mbledhja e kaluar, konstatoj se me 15 vota për, 0 kundër, 0 abstenim kalon. 
Pika e dytë e rendit të ditës:
2. Shqyrtimi i raportit tremujor financiar Janar – Mars 2018
znj. Kosovare Gacaferi – Drejtoreshë për Buxhet dhe Financa: në bazë të ligjit për Menaxhimin e Financave Publike dhe Përgjegjësitë nr. 03L/048, është detyrë e ekzekutivit që në periudha tremujore dhe vjetore të raportojë para Kuvendit Komunal. Në raportin financiar për periudhën Janar – Mars 2018, buxheti i aprovuar në Asamblenë Komunale për vitin 2018 është në vlerë 1,730,462.46 € i cili ka pësuar ndryshime gjatë periudhës Janar – Mars 2018 për të hyrat nga donacionet dhe participimet e bartura nga viti 2017 në vlerë prej 278.48 € . Buxheti përfundimtar i përgjithshëm duke përfshirë edhe donacionet është në vlerë 1,730,740.94 €. Në faqe 4 është tabela  për vitet paraprake 2015, 2016, 2017, për grandin qeveritar, të hyrat vetanake, mjetet e bartura dhe donacionet, pra është krahasimi për 3 vitet paraprake me vitin 2018, gjatë periudhës Janar – Mars 2018, komuna e Junikut ka inkasuar të hyra vetanake në vlerë prej 25,378.59 € , ku janë në planifikim vjetor 99,009.00 € . Në faqe 7, nga planifikimi buxhetor për 2018 prej 1,730,740. 94 € janë alokuar mjete në vlerë prej 518,973.57 € , ndërsa nga kjo shumë janë shpenzuar mjete në vlerë prej 386,024.69 € apo 74.38% e buxhetit të alokuar, ka pas edhe meditje të alokuara 264,881.50 € , janë shpenzuar 264,881.50 € , nga mallra dhe shërbime në vlerë prej 60,417.50 € janë shpenzuar 27,252.72 €, nga shpenzimet komunale janë alokuar mjetet në vlerë prej 13,260.00 € ndërsa janë shpenzuar 8,339.15 €, subvencionet të alokuara në vlerë prej 5,755.00 € , janë shpenzuar 4,500.00 €, nga shpenzimet kapitale të alokuara prej 174,659.57 € janë shpenzuar 81,051.32 € , pra gjithsej janë shpenzuar 386,024.69 €. Në faqet 9,10,11 janë shpenzimet nëpër kodet ekonomike sipas drejtorive, për mallra dhe shërbime, komunali, subvencione dhe kapitale, në faqe 13 është tabela për shpenzimet periodike sipas drejtorive për vitet 2015-2017 krahasuar me 2018 qysh kanë qenë shpenzimet gjatë etapës tre mujore të gjitha, ndërsa në faqe 14 janë kapitalet për 2018 pra gjithsej 81,051.32 € kanë qenë shpenzimet për periudhën Janar – Mars 2018, ndërsa të arkëtueshmet në periudhën Janar – Mars nga tatimi në pronë janë 188,775.77 € , ndërsa nga ushtrimi i veprimtarisë janë 58,558.00 € , pra gjithsej janë 247,333.77 € .
znj. Behare Qestaj: sa i përket këtij raporti ne si grup nuk kemi vërejtje 
z. Tahir Isufaj: po më intereson të investimet kapitale, këta tre muajt e parë çka është investu dhe ku është investu?
znj. Kosovare Gacaferi: meqenëse është fjala për tre muajt e parë, shumica e projekteve kapitale kanë qenë në fazën e tenderimit, ndërsa disa shuma që janë shpenzu janë obligime të vitit të kaluar të bashkëfinancimi i projekteve është rruga qendër – shafrane, dikun 27,000 €
z. Hasan Krasniqi: janë edhe rregullimi i trotuarit prej qendrës deri te pompa zem zem si dhe rregullimi i kanalizimit, projekti është bërë më herët ka qenë dy vjeçarë 
znj Kosovare Gacaferi: këto 27.000 kanë qenë obligim i vitit të kaluar
z. Tahir Isufaj: po e keni shtru asfaltin, atëherë e keni hek apet, po ashtu shpenzimet e derivateve për këtë tremujor ku janë 
znj. Kosovare Gacaferi:  e keni përmend edhe në KPF, është tender i centralizuar dhe gjatë kësaj periudhe ne kemi pranuar faturat por furnitori nuk i ka nda
z. Tahir Isufaj: ku po furnizohen kerret e komunës
znj. Kosovare Gacaferi: në petrol company, pra është tender qeveritar, jo komunal
z. Tahir Isufaj: nuk po e dim kush sa ka shpenzu
znj Kosovare Gacaferi: e she në raportin Janar – Qershor, sepse janë procedurat e tilla
z. Lulzim Gacaferi: cilat procedura, pse nuk i detalizoni gjërat ashtu si e do rendi 
z. Tahir Isufaj: mu kan dok te zyra e Kryetarit shpenzimet e telefonit pak si të mëdha, shërbimet kontraktuese pak si të mëdha, mirëmbajtja dhe riparimi i automjeteve pak si shumë dhe dreka zyrtare për 3 muj 532 € 
znj. Kosovare Gacaferi: këto janë shpenzime të planfikuara dhe esenciale me funksionu një komunë 
z. Lulzim Gacaferi: e ceke se është e paraparë për darka zyrtare, për derivate e telefonata, sa është e paraparë qysh është e paraparë, këto shpenzime tashmë janë kamuflu. Nëse Kryetari apo ju shkoni për darka zyrtare me aktivista apo drejtues të AAK-së në restaurant Trofta në Jasiq, e ne si të zgjedhur të popullit nuk kemi njohuri për këto gjëra, nuk na ofroni fare material kjo nuk është në rregull, Kryesues lejona të flasim nuk jemi këtu me e përfundu punën për një orë, unë kam ardhur nga Gjermania për këtë mbledhje, për të diskutuar. 
znj. Behare Qestaj: ju lutem mos të dalim jashtë teme, të bisedojmë për raport
z. Lulzim Gacaferi: më duhet raporti me e pas si dokument, faturë ku kanë shku shpenzimet për darka zyrtare, derivate e të gjitha gjërat nëse ju nuk e bëni një gjë të tillë, atëherë ju po e keqpërdorni paranë e taksapaguesve Junikas 
z. Muharrem Krasniqi: e ke të shkruar çdo cent ku është shpenzu
z. Lulzim Gacaferi: nuk është e specifikuar, nëse Kryetari shkon me juve han darka pa e arsyetu, kjo është e pa pranueshme për ne 

Pika e tretë e rendit të ditës:
3. Shqyrtimi i propozim – vendimit për themelimin e Ndërmarrjes Publike Komunale
z. Agron Kuçi – Kryetar i Komunës: të nderuar të pranishëm, themelimi i kësaj ndërmarrje publike komunale, paraqet një prej segmenteve më të rëndësishëm të shërbimeve komunale të cilat duhet të ofrohen në komunën e Junikut për qytetarët tonë. Unë e dëgjova edhe z. Isufaj këto shërbime kryhen sot prej kompanive Hidrodrini uji i pijes, Drini i Bardhë uji i vaditjes, ndërsa mbeturinat menaxhohen nga një kompani private, u përmend që Deçani ka operu kështu, Deçani edhe atëherë nuk ka operu në përputhje me ligjin, në këtë kuptim dua të them se kjo ndërmarrje paraqet një prej segmenteve më të rëndësishëm dhe nuk do të jetë i lehtë themelimi i kësaj ndërmarrje, është i vështirë por shumë i rëndësishëm, miratimi i kësaj pike sot paraqet aktin e parë formal, ndërkaq do të ketë shumë mund dhe shumë kohë për ta finalizuar këtë projekt shumë të rëndësishëm për jetën e qytetarëve sepse ka me kalu mbi 12 sita, pra do të kalon nëpër Ministri, Agjensi, Zyre të ndryshme, kështu që paraqet me të vërtetë mund dhe unë mendoj që themelimi i kësaj ndërmarrje paraqet një pasuri për të gjithë qytetarët e Junikut, prandaj unë ju ftoj të gjithëve bashkarisht ta votojmë, sepse atëherë do ta menaxhojë gjithë këtë segment të jetës publike kompania vendore e Junikut. 
znj. Behare Qestaj: meqenëse Kryetari e sqaroj këtë propozim vendim, ne si grup e përkrahim fillimin e procedurave për këtë propozim – vendim 
z. Tahir Isufaj: të gjitha ato që i tha Kryetari nuk qëndrojnë, për shkak se të ma jep një shembull të një komune që e ka fillu këtë procedurë
z. Agron Kuçi: ka shumë komuna që i kanë ndërmarrjet publike komunale 
z. Tahir Isufaj: i kanë, por jo me të gjitha këto segmente që i ke parapa ti, tregona veç një komunë dhe ne të përkrahim
z. Lulzim Gacaferi: të folin Drejtorat në vend tonin, a janë këta të thirrun me fol apo ne. Sa i përket pikës te mirëmbajtja e varrezave, kom qef me ditë më shumë sepse në material nuk është e cekur, e kam edhe një pyetje a e keni paraparë Kryetar i nderuar, caktimin e një vendi për ndërtimin e një memoriali për Dëshmorët e Junikut të rënë gjatë luftës 1998
z. Agron Kuçi: po është i caktuar vendi
z. Lulzim Gacaferi: kur pretendoni ta bëni një gjë të tillë dhe une me i ngrit dy duart për ty
z. Agron Kuçi: tash dy vite është themeluar agjensia në nivelin e qeverisë së Kosovës e cila i menaxhon komplekset është Idriz Blakaj kryeshefi i kësaj agjensie 
z. Lulzim Gacaferi: pra brenda mandatit tuaj, ju keni paraparë ngritjen e një memoriali për Dëshmorët e Junikut 
z. Agron Kuçi: po gjithsesi, do ta kemi në qendër të Junikut, do të fillojmë edhe me zhvarrosjen e Dëshmorëve dhe të Martirëve me pelqimin e familjarëve, brenda këtij mandati do të fillojmë 
z. Lulzim Gacaferi: kjo do të ishte një diçka e mirë
z. Zenel Maloku: për këtë pikë mua më vjen mirë që ka marrë inciativë komuna e Junikut për me i menaxhu, pra mos me kon Peja e tjetri e tjetri, është shumë e natyrshme dhe sipas meje shumë e qëllueshme që Juniku me menaxhu me punët e veta
z. Muharrem Krasniqi: e hedh në votim dhe konstatoj se me 9 vota për, 2 kundër, 4 abstenime kalon kjo pikë
Pika e katërt e rendit të ditës:
4. Fillimi i procedurës për hartimin e Rregullores për Menaxhimin e Varrezave Komunale
znj. Leonita Jasiqi – Drejtoreshë për Administratë të Përgjithshme: të nderuar të pranishëm, meqenëse komuna e Junikut deri tash nuk ka pasur një rregullore për menaxhimin e varrezave komunale dhe meqenëse është përfunduar edhe projekti për varrezat Drejtoria për Administratë të Përgjithshme e ka pa të nevojshme hartimin e kësaj rregullore, andaj me datë 08.05.2018 ju ka drejtuar juve me kërkesë, kërkesa në fjalë është e bazuar në ligjin për Vetëqeverisje Lokale nr 03/L-040, neni 12, parag 2, pika C, neni 40, parag 2 pika A , GZRKS nr 28/15, qershor 2008, neni 21, parag 1 pika D dhe neni 22 parag 1 pika 3 të Statutit të Komunës së Junikut nr 001/3127 të datës 29.09.2010
znj. Behare Qestaj: ne e përkrahim fillimin e procedurës për këtë rregullore, sepse Juniku me të vërtetë ka nevojë për një rregullore për mirëmbajtjen e varrezave. 
z. Tahir Isufaj: të ju shohim çka po bëni me të
z. Lulzim Gacaferi: unë po çuditem me disa asambleist, të cilët vijnë këtu dhe e them me keqardhje se vendosen si bandera, nuk e folin asnjë fjalë, unë e dua këtë vend për këtë arsye vi këtu dhe çështjet i ngris për interesin e qytetarëve të Junikut, sa i përket kësaj pike jam pro për menaxhimin e varrezave. 
z. Zenel Maloku: në rregull është gjithçka
z. Muharrem Krasniqi: e hedh në votim dhe konstatoj se me 14 për, 0 kundër, 0 abstenime kalon, tash secili grup i dërgon përfaqësuesit e vet për formimin e kësaj rregullore. 
Pika e pestë e rendit të ditës:
5. Rishqyrtimi i propozimit për themelimin e Komitetit për Komunitete
z. Muharrem Krasniqi: dua t’u njoftoj se me datën 14.04.2018 nga Shkelqim Jakupi, departamenti ligjor i Ministrisë së Pushtetit Lokal, ka bërë kërkesë për rishqyrtimin e ligjshmërisë të aktvendimit nr. 002/05 për formimin e Komitetit për Komunitete i datës 30.03.2018 pra nuk është në përputhje me ligjin nr 05/L-020 për barazi gjinore neni 6 parag 7 dhe 8. 
z. Tahir Isufaj: kjo nuk mundet kështu, duhet marrëveshje me bërë, sikur ju kam thënë në fillim, ne nuk jemi të gatshëm për propozime 
znj. Behare Qestaj: grupi i AAK-së në marrëveshje me PDK-në e propozon Dardana Shala dhe Kreshnik Maloku. 
z. Tahir Isufaj: nuk e kemi ditë çka është problemi, tash po e dim 
z. Muharrem Krasniqi: ju kam njoftu edhe në KPF, ndërsa VV e keni propozimin një anëtare, e keni Drita Salihu – Hoxha
z. Zenel Maloku: mbes pas propozimit të mëhershëm, ai që ka qenë
z. Tahir Isufaj: veç diçka, edhe këtu është një shkelje në Komitet për Komunitete dhe për Emërtimin e Rrugëve një kandidat i pavarur është i barabartë me një subjekt që i ka 4 asambleist, kjo nuk bën kështu, bile ai nuk është i pavarur por më së shumti i varur
z. Zenel Maloku: kandidati i pavarur është shumë më i fortë sesa disa tjerë që kanë ardhë pa vota të vetat por me vota të partisë
z. Zeqë Hebibi: nuk bënë kështu, sepse në qoftë se shkon ky edhe ne të katërtit po dalim të pavarur a shkojmë edhe na si të pavarur atëherë? 
z. Muharrem Krasniqi: nuk e di a shkoni, secili votohet kush i mer votat shkon, e hedhi në votim këtë pikë pra këta anëtarë 
· Dardana Shala
· Kreshnik Maloku
· Drita Salihu – Hoxha 
· Zenel Maloku
dhe konstatoj se me 11 vota për, 3 kundër, 1 abstenim kalon kjo pikë
Pika e gjashtë e rendit të ditës:
6. Lista e anëtarëve të Këshillit Komunal për Siguri në Bashkësi
z. Muharrem Krasniqi: kjo pikë ka ardh më vonë në rend dite, ju ka ardh material të gjithëve, po i lexoj emrat e anëtarëve të propozuar nga Kryetari i komunës z. Agron Kuçi:
1) Agron Kuçi – Kryetar i komunës së Junikut,
2) Rasim Syla – Komdandant i Stacionit Policor në Junik,
3) Imer Krasniqi – përfaqësues i Bashkësisë Islame,
4) Avni Muslijaj – përfaqësues i komunitetit halvetije,
5) ____________ - kryesues i Komitetit për Komunitete,
6) Xhevahire Krasniqi – zyrtare për barazi gjinore ,
7) Fatos Shala – Drejtor për Arsim, Kulturë, Rini e Sport,
8) Zenel Kuçi – Kryetar i Këshillit të prindërve të arsimit të Komunës së Junikut,
9) _____________- përfaqësues i FSK,
10) Demë Salla – kryesues i Ekipit Veprues për Siguri në Bashkësi,
11) Shkëlzen Shehu – përfaqësues i Emergjencave Civile Komunale,
12) Turim Ganijaj – përfaqësues i zyrës komunale për komunitete dhe kthim,
13) Haki Jasiqi – përfaqësues nga OJQ,
14) Mehmet Salihaj – përfaqësues nga komuniteti i personave me aftësi të kufizuara
Edhe dy emra që është dashtë me qenë por në Junik nuk i kemi, është përfaqësues nga mediat lokale, në Junik nuk kemi media lokale dhe një përfaqësues i Këshillit Lokal për Siguri Publike, pra në Junik nuk janë të themeluara këto.
z. Tahir Isufaj: ky Avni Muslijaj a është i Junikut, ku banon ? 
z. Muharrem Krasniqi: po është banorë rezident i Junikut, banon në teqe 
z.Tahir Isufaj: unë e kam një vërejtje, Agron Kuçi,  Zenel Kuçi, Demë Salla dhe Mehmet Salihaj të gjithë nga lagja Berishë
z. Muharrem Krasniqi: është e përcaktuar me udhëzim administrativ
z. Lulzim Gacaferi: si janë 4 vet të një lagje?
znj. Venera Shala – Udhëheqëse e personelit: në udhëzimin administrativ të Ministrisë së Punëve të Brendshme dhe të Ministrisë së Pushtetit Lokal janë të përcaktuara grupet e interesit që duhet të përfaqësohen në këtë Këshill për Siguri në Bashkësi, zyra e Kryetarit konform vendimit që ka marrë Kuvendi me 30.04.2018 i ka dërgu ftesat të gjitha komuniteteve të përfshira në këtë proces, ata i kanë dërgu përfaqësuesit si është e përcaktuar me udhëzim dhe këta emra sot i keni përpara, kështu që nuk ka diçka kontestuese në këtë drejtim. Ka rastis me qenë Zenel Kuçi kryetar i këshillit të prindërve, pra janë të gjitha kategoritë sipas udhëzimit adinistrativ
z. Zenel Kuçi – Drejtor i Shëndetësisë: mua më kanë zgjedhë prindërit në shkollë
z. Lulzim Gacaferi: si ka rastis 4 vet të një lagjeje? 
znj. Venera Shala: kategoritë e përfaqësuara janë të përcaktuara me udhëzim nuk ka diçka tjetër
z. Muharrem Krasniqi: e qes në votim dhe konstatoj se me 9 vota për. 5 kundër, 1 abstenim miratohet 
Pika e shtatë e rendit të ditës:
7. Të ndryshme
z. Zenel Maloku: unë e kam një kërkesë për Kuvend, besoj që është e qëlluar që herën tjetër bile nga një ujë ta kenë delagatët përpara gjatë seancave 
z. Tahir Isufaj: i kam dy çështje që me të vërtetë janë brengosëse, më ka ra në sy te ura e epërme në lagjen Gacafer një rrethojë më duket që është e pa skrupullt, që është në pronë publike, sepse Ereniku ku është është më së ngushti shtratin e vet e ka në 50 metra por shkon deri në 200 metra edhe ai i ka qit telat për rreth aty, e dyta po e sho do dhe po rrotullohet në rrugën Rastavicë – Junik qaty te lagjja çka është ka bohet, atje është tokë bujqësore tash çka dojnë me bo aty, autostrad a ndonjë xhami a çka?
z. Lulzim Gacaferi: te lumi Erenik, du me u lidh me biseden e profesorit, unë shkoj në Erenik, e frekuentoj atë pjesë, ajo pjesë më herët ka qenë pjesa ma e mirë, ma e bukur e vendit tonë, por tash është për të ardhur keq vetëm egërsirat mund të kalojnë andej, nuk janë duke u marrë masa të duhura ndaj atyre që e kan bo këtë, që e kanë shkatërru, Serbia me ja pas dhënë receptin me ju thënë qe ku e ki me ja bo ma zi vendit, Erenikut tonë nuk kishin mujt nuk kishin ditë me ja bo ma zi, është mirë këshilltaret e asamblesë ta miratojmë një rregullore apo një vendim që kompania apo kush e ka bo nuk e di unë, t’i merr masat e duhura e ta rregullon vendin sepse është pasuri e jona, unë e pata rastin kesh para kësaj here në peshkim i takova tre Gjakovarë, me thanë që vijnë këndej sepse është natyrë e bukur, por është për të ardhur keq në çfarë gjendje është. Drejtorat janë këtu, është dashtë me marrë masa me e rregullu vendin, me e bo qysh ka qenë, me marrë masa, sepse është pasuri e jona. 
z. Hasan Krasniqi: po shihet që uzurpime të pronës publike ka janë evidente, nuk janë të mira, duhet të ndalohen, inspektorat duhet me vepru pak më tepër. Në lumin Erenik do të sanohen dëmet e shkaktuara, do të rregullohet ajo pjesë. Te lagja “Agim Ramadani” ato ndërhyrjet që po bëhen janë evidente, shihet që është një degradim i një prone private, por deri me tash nuk kemi pas kërkesë për ndrim të kulturës. 
z. Zeqë Hebibi: e kam një kërkesë për Drejtorin, a bon me e ditë rruga e Turbisë kur ka me u shtru asfalt, ose me na kthy në gjendjen e mëparshme qysh ka qenë, këtë e ka premtu Kryetari i Komunës para 6 vjet që ka me u shtru deri sot san su bo.
z. Hasan Krasniqi: shpejt ka me u përfundu, zyrtarisht ajo është brenda planit dinamik që është e planifikume me kontratë, projekti ka qenë dy vjeçarë, me buxhet është e planifikuar janë dalë disa punë shtesë, ajo rrugë ka mbetë pa ndonjë qëllim të caktuar mirëpo është një rrugë që ka një kosto më të madhe është më e gjatë, më e gjërë edhe ka me pak banorë.
z. Zeqë Hebibi: nuk është e vërtetë, nuk është që ka më pak banorë, është rruga e Qestaj që ka shumë më pak banorë 
z. Hasan Krasniqi: ajo është një projekt tjetër që ka përfunduar vjet, ndërsa kjo është në projektin dy vjeçarë asfaltimi i rrugëve lokale në Junik
z. Lulzim Gacaferi: për të lumi Erenik, masi është Drejtori këtu, tash po e shoh Myrtën, inspektorat tu e të kësaj komune, çfarë punë bëjnë gjatë ditës edhe a kanë qenë ndonjëherë me e këqyr lumin Erenik në çfarë gjendje është, kjo nuk ka ndodh dje as sot por që disa vite, pra me shku inspektorat aty edhe me vepru sipas ligjit, pse nuk ka ndodh një gjë e tillë deri tash?
z. Tahir Isufaj: Myrtë, ndriçimi i vendbanimeve qysh bëhet,  a përzgjedhen banorët, pse ka unë nuk ka dritë?
z. Myrtë Velijaj- Drejtor i Shëbimeve Publike: ka qenë një projekt deri aty, nuk ka mund me shku më andej 
z. Tahir Isufaj: pse veç që jom kon unë anej a
z. Myrtë Velijaj: jo, jo kanë qenë 34 drita deri aty ka mbrri. 
z. Tahir Isufaj: atje janë banderat prej të parëve që kanë hy në atë drejtim
z. Myrtë Velijaj: ka me vazhdu edhe andej, është projekt në vazhdim..
z. Hasan Krasniqi: sa për ish Kryetarin, e kemi ndru linjen që e ki pas ti përpara, me qëllim me ta bo ndriçimin edhe ka me u bo ndriçimi
z. Tahir Isufaj: kush e ka ndru bre, ai është investim i KEK-ut, njejtë është bërë rruga për Nivokaz, e ju jeni shku jeni fotografu aty, çka keni lidhje ju me atë rrugë, boni rrugët e vendit tuaj
z. Hasan Krasniqi: drejtoria e Urbanizmit në krye me mua, e ka ndrru linjen, kam dhënë leje të punimit për atë rrugë 
z. Tahir Isufaj: nuk mundeni me jep leje, as nuk ju pyet askush për atë punë
z. Hasan Krasniqi: ti nuk e din çka punojmë na
z. Myrtë Velijaj: Lulzim, për punë të Inspektorave është e vërtetë që është përfundu dhe është bërë pranimi teknik i projektit 
z. Lulzim Gacaferi: jom ka foli për Erenik në lagjën Tofaj lartë që është bërë gërmadhë, s’jom ka flas për projekt, ai është një krim, makabër, inspektorat tu çka bojnë?
z. Myrtë Velijaj: inspektorat çdo ditë dalin në terren, 
z. Lulzim Gacaferi: ku dalin, çka bojnë?
z. Myrtë Velijaj: dalin kontrollojnë 
z. Lulzim Gacaferi: ju sho përdit po rrini, paguheni me pare të taksapaguesve tanë, duhet me e kry punën e juve me nderë
z. Muharrem Krasniqi: ju lutem të gjithëve ta dërgoni nga një fotografi dhe CV te z. Pepshi
z. Lulzim Gacaferi: insistoj ta di a kanë qenë inspektorat në lagjen Tofaj në Erenik dhe dua ta di kur do të merrni masa ndaj atij vendi me u rregullu qysh ka qenë
z. Myrtë Velijaj: besoj në të ardhmen do të rregullohet
z. Lulzim Gacaferi: po më intereson kur ki me i qu inspektorat e tu në Erenik?
z.Myrtë Velijaj: atje nuk do të ketë më punime, as shkatërrime
znj. Kosovare Gacaferi: me 15.05.2018 e kemi pranu qarkoren e parë buxhetore komunale prej Ministrisë së Financave, në qarkoren e parë buxhetore komunës së Junikut i është ndarë buxhet prej 1,770,163 Euro, pra një rritje prej 2018 e ka me 120,040 Euro.
z. Xhemë Tofaj – AAK: e pata një kërkesë për Lulin, na nuk jemi bandera, na folim kur ka nevojë, por nuk pamë asnjë arsye me e kundërshtu këtë seancë 
[bookmark: _GoBack]z.Muhrram Krasniqi: me kaq e mbylli këtë mbledhje, faleminderit të gjithëve
Mbledhja përfundoi me punë në ora 15:05

Procesmbajtës:                                                                                            Kryesues i Kuvendit:
z. Turim Ganijaj                                                                                      z. Muharrem Krasniqi
_________________                                                                         _______________________

